khistorydata/jeongjo-sjw-relations huggingface dataset:
정조 20년
以宣傳官射會居首人別單傳于李益運曰追射之類尙未畢試則何以爲眞箇居首乎竝還給待畢試修正入啓小布三十失爲劃壯而敢稱居首則該廳先進中如朴基豊李尙訥柳殷鉉金珠淵尹養儉之輩番番居首者次次加資當爲三重大匡金紫光祿大夫乎此後小布若非四十矢以上則居首別單勿爲書入雖一巡未滿次數無敢都計劃而追射之類令堂上宣傳官率往中日廳內司僕監射來頭都計劃射講日講或不通於抽栍之章當該行首宣傳官難免其責其中尤甚者決棍汰去斷不可已以此嚴飭
정조 20년
以江原監司徐有防狀啓顯隆園香炭山更爲申飭定總事傳于金熙朝曰依狀請施行事回諭
정조 20년
李海愚以弘文館言啓曰新除授副校理朴鍾淳副修撰鄭東觀竝卽牌招察任何如傳曰允
정조 20년
以副校理朴鍾淳副修撰鄭東觀牌不進罷職傳旨傳于李海愚曰只推
정조 20년
執義金孝眞啓曰臣姿本鹵鈍性又拙劣前後忝叨非止一再而未嘗出言論事以塞一日之責淸朝耳目本非其任日前待罪亞諫也未承啓批引避退出已是不誠之莫大而及其諫長處置以有損臺體爲目臣實愧訟自服若無所措初旣不善周旋自致損體繼又僚評峻嚴斥以壞例臺端一步是臣鐵限屢違雖緣廉防冒出實畏分義以此情踪豈可蹲仍於臺次乎請命遞斥臣職答曰勿辭
정조 20년
李益運啓曰執義金孝眞一日再啓煩瀆退待物論之意敢啓傳曰知道
정조 20년
李海愚以禮曹言啓曰華城城神祠春秋孟朔卜日降香祝事命下矣例用祝文令藝文館撰出之意分付何如傳曰允
정조 20년
李晩秀以兵曹言啓曰庚辰年溫泉幸行時待令人抱川監官李世傑通津將校趙興馥依傳敎單付同知而上來肅謝後減下事奉承傳敎矣卽接京畿監司李冕膺移文則李世傑趙興馥俱以篤老之人雖於房闥之間不能出入未由上來云竝減下之意敢啓傳曰知道
정조 20년
上護軍李柱國疏曰伏以臣偏戴仁天累沐恩波陶鑄生成得有今日以至愚至微之質被莫大莫厚之澤無補分寸莫效涓埃中夜思惟無地容措臣之縻帶重任今已洽過周歲矣以言乎癃老則月朽而時損以言乎戎務則九顚而八錯宜不可一向冒據而尙此蹲仍未敢爲一番辭巽之計者初非爲榮塗之貪饕也又非爲職務之堪荷也誠以恩造大如天地深如河海故不計燥濕生死向前只以鞠躬盡瘁死而後已八箇字作爲圖報萬一之地臣身之不敢自有聖明亦有以俯燭矣由前由後聖眷偏及於微臣容貸庇覆凡所以曲護殊顧者非一非再幸行定日則憐其衰朽而特令其留陣賓對有命則憫其癃疾而間許其勿參從古將臣孰有如賤臣之得蒙矜恤若是其隆摯者乎聖恩愈往愈深私義益懍益蹙病伏床笫只有感淚而已欲於一息未泯之前殫竭心力粗效頂踵之私矣事不如意願不獲遂粵自今夏以來賤疾益添食飮全却睡寐專廢一日所食未及半升長夜所寢不滿一更加以耳聾忒甚尋常語言對面裒如不知不覺中駸駸然轉輾層加自量筋力今月不如去月今日不如昨日榮衛銷鑠精力澌綴將至於莫可收拾之境人生到此誠不如死之久矣以若病狀久廁元戎之任則一身之狼狽固不暇恤而戎事之僨誤勢所必至駑馬賤質得與於鞭策之列奔走夷險左右三驅者疾病所拘計亦左矣撫心潛悼生亦何爲臣之此病癃朽所致顧未可以醫藥責效亦未可以時月調治則一日在職爲一日之虛縻二日在職爲二日之虛縻豈或久縻此任一任其澌滅而後乃已也哉凡人有所疾痛必擧手哀號於父母之前殿下之於臣義則君臣恩惟父母也以臣將死之喘不哀號於殿下之前而將何所控告也百爾思量萬不獲已玆敢不避鈇鉞之誅疾聲呼籲於九重之天伏乞聖慈哀之憐之特解臣所帶將任以卒終始之澤焉臣方在垂盡㱡㱡之中豈有餘思暇及於一縷之外而臣於春間妄陳愚見停罷鄕軍上番之制新設京營募立之方鄕軍雖不上番額數自在於外邑軍籍之中而又得數千輦下之兵則其在强幹之義固不害爲一擧兩得若其水陸軍換定事其爲便宜於緩急調發之際者尤係不可不變通之事也忠武公臣李舜臣亦嘗有此論故臣乃敢模傲其說仰效迷見矣一重臣以臣爲妄列邑守宰亦以騷擾爲言臣滿心慙悚尙今靡措宜不敢更陳他說而事在本局有不容不達者一自奎章閣設置之後永肅門宿衛之任比前自別故本局局別將以曾經邊禦者擇差限周年復職或陞遷特敎定式而伊後局別將數三人自銓曹收用矣近年以來未得如例收用又無瓜限荏苒因循或至三四年之久便作無瓜之窠有違於堂上將官周年瓜遞之規臣意則以爲修明定式恐合事宜而若或不爲遷轉則以二周年俾作瓜遞之限似爲方便矣臣無任云云答曰省疏具悉矍鑠哉番番尙不愆卿其勿辭行公前所陳換定事惟在任事之臣得其人局別將瓜滿事依施
정조 20년
丙辰十月二十七日辰時上御便殿戶曹判書入侍時行左承旨李晩秀行右承旨李益運記事官金履永記注官金良倜記事官吳泰曾戶曹判書李時秀以次進伏訖上曰海西舊初不名色果詳考乎時秀曰京畿則有此名色而他道則無之矣上曰海西之延白則被災屬耳還實似或無多如此等地似與當年初不有異雖使一民若有白地之徵則非覈實之政卿須與右相相議關問本道後筵稟可也上曰再昨日加資帖果卽分送畿湖乎時秀曰已爲分送而追錄之未入賞典者亦有若干人矣上曰何名色乎時秀曰船艙擧行者五十餘人及各司吏隷十二三人矣上曰賞典當從何例時秀曰船艙則御駕船擧行諸人當從特例其餘當從米斗之例京司吏之陪從者當施一體帖加之典矣上曰依此爲之而向日傳敎中以此塡錄政院日記及日省錄可也命書榻敎曰奉命承旨許遞前望單子入之待下批牌招察任又命書傳敎曰宮享在近侍從堂上堂下違牌坐罷及卿宰罷散人竝敍用仍令該曹口傳付軍職命退諸臣以次退出
정조 20년
丙辰十月二十七日未時上御便殿左副承旨入侍時左副承旨李海愚假注書李弘謙記事官金景煥記注官金良倜以次進伏上曰景慕宮冬享大祭祭報府持來也賤臣承命出持入進伏上曰大祝以李始源改爲塡差事分付可也仍命退承史以次退出
정조 20년
行都承旨李鼎揆坐行左承旨李晩秀坐直行右承旨李益運坐左副承旨權坪在外右副承旨魚用謙坐同副承旨金熙朝坐直注書柳遠鳴任一員未差假注書李弘謙仕直事變假注書曺錫仲仕
정조 20년
李晩秀啓曰明日再明日景慕宮冬享大祭親祭齋戒三明日動駕相値視事頉稟之意敢啓傳曰知道
정조 20년
魚用謙啓曰執義金孝眞引避退待已至經宿尙未處置事甚未安掌令鄭㝡成卽爲牌招以爲處置之地何如傳曰允
정조 20년
魚用謙啓曰大司憲宋煥箕掌令鄭弼祚持平金壽祖鄭宗魯在外執義金孝眞引避退待掌令鄭㝡成牌不進監察茶時之意敢啓傳曰知道
정조 20년
李晩秀啓曰香室景慕宮冬享大祭親祭受押單子啓親押
정조 20년
李晩秀啓曰來初二日景慕宮冬享大祭親祭祭文當爲製進弘文館提學閔鍾顯卽爲牌招何如傳曰允
정조 20년
傳于魚用謙曰推考房承旨入侍
정조 20년
李晩秀啓曰陞試設行命下已久特敎申飭前後屢勤而大司成尹得孚謂有身病尙不擧行揆以事體萬萬未安從重推考仍卽牌招使之過齋後卽爲設行何如傳曰近聞果有實病不可謂之無端違牌姑遞其職前望單子入之待下批牌招使之明日擧行
정조 20년
大司成前望單子入之李晩秀落點
정조 20년
吏曹口傳政事兼大司成單李晩秀
정조 20년
李鼎揆啓曰明日宗廟景慕宮朔祭傳香禮房承旨當爲齋宿行左承旨李晩秀卽爲牌招何如傳曰允
정조 20년
李鼎揆啓曰兼大司成李晩秀牌不進推考傳旨今方捧入而陞試之明日擧行旣有成命則身在闕中不卽承膺直爲出去事甚未安更爲牌招何如傳曰允處義當然後反爲張四維之道今之爲泮長者孰有趨夔師之下風承歐陽之後塵人不負官輿望厭服之人則愼掄之靖宜其樂聞況策軸汎說尤異於臺評之指的伊時逡巡尙云過矣到今退引義無所據且弊俗陋習在外美貫則我自爲之苦處必欲諉人法外曲嫌無中强覓朝廷之不尊職由於此此習始於閣臣拖及廷僚革舊從新之效昨春以後庶幾刮目至於此泮長之一番處義雖或似然疏旣承批之後有何一分難冒之端乎陞職在明卽爲牌招牌去來各別嚴飭使之斯速出肅
정조 20년
以都摠府寶劍望筒傳于李益運曰差祭摠管許遞前望單子入之
정조 20년
摠管前望單子入之都摠管李在學落點
정조 20년
兵曹口傳政事上護軍金文淳大護軍權護軍閔台爀副護軍成德雨副司果李始源宋翼孝曺喜有李貞運金近淳韓用鐸趙德潤尹悌東尹涵以上竝單付
정조 20년
以大司諫金翰東司諫尹序東牌不進罷職傳旨傳于魚用謙曰只推
정조 20년
以掌令鄭㝡成牌不進罷職傳旨傳于魚用謙曰只推
정조 20년
吏曹口傳政事以金文淳爲分內局提調
정조 20년
魚用謙啓曰新除授左副承旨權坪時在京畿楊州地斯速乘馹上來事下諭何如傳曰允
정조 20년
李益運以都摠府言啓曰今日入直內三廳武兼禁軍及軍兵等當爲習射而雨勢如此不得爲之之意敢啓傳曰知道
정조 20년
李益運以備邊司言啓曰卽見忠淸監司林濟遠啓本則以爲牙山貢津倉漕船一隻自安眠島新造回路受賃價逢載稷山縣靈沼亭材木三十株到角氏嶼前洋遇風致敗係是額內漕般趁今改造然後可無明春漕運狼狽之患云矣靈沼亭修改旣非仰關朝家之事則所入材木乃是私卜漕船事體至爲嚴重新造之初何敢賃載私卜乎又況因此致敗之後乃敢張皇登聞至請改造者道臣事尤爲駭然此路一開大關紀綱忠淸監司林濟遠罷職當該材木賃載邑稷山縣監趙重鎭漕船所管邑牙山縣監李靖模安眼島地方官泰安郡守韓永逵竝爲先罷黜其罪狀令該府拿問重勘安眼一島乃是水使所管新造漕船賃載私卜漫不致察亦極可駭該水使閔光升亦令該府拿問處之致敗漕船使該道趁明春卽爲改造無敢更煩陳聞之意嚴飭分付何如傳曰允改造一款旣請付之該道道臣則改造之前不可差代爲先以何故許其添載與否査問該道更爲草記可也
정조 20년
傳于李益運曰湖西閫帥守令之代令該曹口傳差代
정조 20년
以泰安郡守望筒傳于李益運曰陞敍承傳再次有之聞其親年已過七十云鄭周誠仍其見任用防禦使履歷事分付
정조 20년
吏曹口傳政事以鄭周誠爲泰安郡守權熻爲稷山縣監金麟淳爲牙山縣監
정조 20년
李益運以兵曹言啓曰依下敎入直郞廳李海淸拿入判書臣鄭好仁不卽待令之委折嚴問則所供內今方連走將校及近杖軍士使之催促而未及待令惶恐遲晩云矣敢啓傳曰以渠罪犯復入兵曹頭戴紗帽何等寬典則所爲之怠慢愈往愈甚雖極可駭今番事則拿問足矣分揀可也
정조 20년
傳于魚用謙曰應行擧行不知頭緖宣傳官李甲會喬桐府充軍李栻亦爲汰去
정조 20년
以承傳宣傳官望單子傳于李益運曰未差之代以可堪承傳人令該曹口傳差出待下批更爲修正以入
정조 20년
李益運以兵曹言啓曰依下敎宣傳官李甲會喬桐府充軍定驛子押送之意敢啓傳曰知道當刻內押送萬一遲滯到配令帥臣直爲決棍狀聞事分付可也
정조 20년
兵曹口傳政事以柳成逵金煐爲宣傳官以安橚爲忠淸水使
정조 20년
魚用謙以義禁府言啓曰卿宰禁推該府草記待批下捧供載在大典通編矣時囚罪人鄭好仁係是卿宰敢啓傳曰知道辜負大矣何必捧供以違制之公律勘處公議區別草記可也
정조 20년
魚用謙以義禁府言啓曰時囚罪人鄭好仁係是卿宰待批下捧供草記批旨內辜負大矣何必捧供以違制之公律勘處功議區別草記可也事命下矣鄭好仁以制書有違公律杖一百收贖而其五代祖維城靖社原從功臣寅平尉曾孫云功議各減一等杖八十收贖放送之意敢啓傳曰知道
정조 20년
李益運啓曰行兵曹判書鄭好仁公律勘放事命下矣卽爲牌招傳授命召何如傳曰允
정조 20년
魚用謙以義禁府言啓曰再明日擧動時各差備都事當爲備員而都事金直休在外未及上來令該曹口傳相換以爲分付之地何如傳曰允
정조 20년
吏曹口傳政事禁府都事金直休濟用主簿朴趾源相煥
정조 20년
以慶尙監司李泰永狀啓薦新進上及朔膳進上生靑魚限內不得封進惶恐待罪事傳于李晩秀曰勿待罪事回諭
정조 20년
以平安監司朴宗甲啓本朔州前府使閔致愼濫殺人命委折査實馳啓事判付內啓下義禁府爲旀近來守令無不爲要譽抹油之政乙仍于治不尙嚴民不畏官況旀關西糶糴率皆餉穀十度用棍不可謂濫用且況笞亦不過四十度是置以此査啓直歸之於法外濫殺反啓無限之弊於邊土梗頑之俗此所以付之道伯行査而及見道伯跋辭聲罪雖緊便沒下落以此雖欲更問於當者渠當一依前供發明而已如彼之際徒關國綱此査啓勿施爲去乎更令道臣別擇道內守令中剛明稍曉訟獄者數人與之眼同嚴覈星火修啓事嚴飭分付爲有矣所謂査案疑晦多端十度之棍四十度笞三人竝命於十日之內者若非棍笞之尺度違越典則是隱則必也受打之傷處的是要害有一於此則其死也何論大小辜限而其殺也亦何論杖數多寡乎此獄究竟法宜從用意下手之何如而決之者國無法綱而印頒之欽恤典則作爲笆籬邊物久矣似此現發之事又從以掩覆於蔑法之倅所謂王府金石銷之亦可鑿之亦可除尋常反覆嚴覈於應問各人若或抵死不卽輸款雖至於掘瘞行檢之境獄理歸一前無敢登聞之意一體嚴飭爲旀名雖究竟又或一毫近似於彼此間藉口執言之疑則道伯重勘除良當該査官等爲先卽其朔州地方充軍以勵國綱此意竝以嚴飭分付爲良如敎
정조 20년
行大司成李晩秀疏曰伏以自有國子以來僨誤狼狽未有如臣之甚者周歲居職觸事瘝曠數遭考試全蔑鑑識有辱黌堂貽笑靑衿畢竟不厭人望之斥至登親策之券論其玷辱誅殛亦輕幸蒙我聖上曲加體諒遄許鞶褫從玆以往臣之姓名竊庶幾永謝淸銜粗安微分乃於千萬夢外伏奉前望恩除臣誠惝怳震懍五內失措臣之區區難冒之實天日之所俯燭同朝之所共諒而言同簡書義決株守一身非恤四維在前顧何敢諉以時日之久揚揚復據於皐比之席重犯無忌憚之誅哉冒違天牌惶隘轉甚忙搆短籲抑塵崇聽伏乞聖慈特賜鑑察亟削臣新除泮任仍勘臣逋慢之罪以全微諒以肅法紀不勝幸甚臣無任云云答曰省疏具悉卿其勿辭行公
정조 20년
丙辰十月二十八日辰時上御誠正閣諸承旨持公事入侍時行都承旨李鼎揆行左承旨李晩秀行右承旨李益運左副承旨李海愚右副承旨魚用謙同副承旨金熙朝記事官柳遠鳴假注書李弘謙記事官金景煥記注官金良倜檢校待敎徐有榘以次進伏訖益運讀奏忠淸監司林濟遠狀啓給馬有旨祗受事江原監司徐有防啓本濫騎驛馬枉道人無乎事用謙讀奏江原監司徐有防啓本時囚罪人等同推事命書判付訖上曰景慕宮冬享大祭終獻官何不以李判府爲之而以光恩副尉差定乎此意問于吏曹可也上曰近日兵判事極爲駭然應行之試射必欲規避初不一番設行豈有如許道理乎爲先記過次走馬進來可也遠鳴承命出傳仍命書傳敎曰百隷怠慢文恬武嬉之端有難一一僂指而事關武技事意謂命令之行稍可省力近來則反是武臣堂下朔試射卽避怨工謀之判堂最所難爲之擧故曲念時措之義才落汰去之法昔之未滿四失改以無分則如或設行豈至於別般取怨而必欲規避甚至此兵判除拜以後未聞一番設行以待飭敎之提及在重臣避怨之計固善思而年迫七十位至崇品此等微細之擧擧措如彼其切可駭當該兵判鄭好仁爲先記過待令此後武臣堂下朔試射無敢避怨苟免如是而又或無端不爲當該判堂拿致帳殿嚴棍懲礪斷不可已以此嚴飭上敎益運曰武臣堂下朔試射時或以專經講代行而此後則雖行專經講勿用以講代射之例十月十一月朔試射斯速連次爲之之意分付可也上曰兵判待令與否知來也遠鳴承命出回奏曰未及待令矣上曰兵曹入直郞廳誰也遠鳴曰李海淸也上曰近來兵曹官員摘奸時獨尹弼秉外皆奪衣昏睡全無格勤之意至於如此擧行慢忽特甚郞廳李海淸令該堂拿入査問後草記可也上曰忠淸道漕船致敗該邑稷山倅誰也益運曰趙重鎭也上曰旣以私卜賃載致此臭載之境則該道臣之以此狀啓亦極駭然此路一開則後弊難防此狀啓不必啓下直爲還給令廟堂草記論罪可也益運曰漕船所載三十株木物似是封山所斫以此推之靈沼亭恐是行宮閣矣上曰所謂靈沼亭雖是行宮閣旣非啓聞修改之事則所用材木便是私卜豈敢以私卜賃載於新造之船乎載運私卜致敗之漕船輒請改造於朝家者是豈成說乎用謙曰啓覆例於陽復前擇日擧行而今因三公不備有不得如例擇日故敢此仰達矣上曰依爲之出擧條命無公事房先退鼎揆晩秀海愚熙朝退出上曰左副承旨許遞前望單子入之待下批牌招察任出榻敎仍命退承史以次退出
정조 20년
丙辰十月二十八日辰時上御重熙堂推考房承旨入侍時右副承旨魚用謙假注書李弘謙記事官金景煥記注官金良倜以次進伏訖上曰軍士房承旨入侍出榻敎賤臣承命出傳與左承旨李益運偕入進伏上曰史官出去堂直都事立於閤外以奏也賤臣承命出傳回奏曰堂直立於閤外矣上命書傳敎曰重臣雖老且誖職居本兵之長則幺麽靺韋每朔肄藝之微事不有飭敎自占便宜紀綱之解紐如此大於此之事飭敎將無所施乎散齋日帳殿親問固無不可徒問而已何足警勵乎行兵曹判書鄭好仁下義禁府推考發遣宣傳官奪符以來敎益運曰密符出付宣傳官兵判處奪符後令堂直押去可也仍命退承史以次退出
정조 20년
行都承旨李鼎揆齋宿行左承旨李晩秀內閣直行右承旨李益運齋宿左副承旨沈基泰齋宿右副承旨魚用謙齋直同副承旨金熙朝齋直注書柳遠鳴齋宿一員未差假注書李弘謙齋直事變假注書曺錫中仕
정조 20년
藥房提調金載瓚副提調李鼎揆啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 20년
魚用謙啓曰大司憲宋煥箕掌令鄭弼祚持平金壽祖鄭宗魯在外執義金孝眞引避退待掌令鄭㝡成呈辭監察茶時之意敢啓傳曰知道
정조 20년
李益運啓曰備邊司郞廳來言今日賓廳日次而景慕宮冬享大祭親祭齋戒相値不得來會云矣敢啓傳曰知道
정조 20년
李晩秀啓曰明日大駕詣景慕宮入齋室後王大妃殿惠慶宮問安何承旨進去乎敢稟傳曰同副承旨進去
정조 20년
李鼎揆啓曰今日齋宿承旨當爲備員何以爲之敢稟傳曰許遞前望單子入之待下批牌招齋宿
정조 20년
李鼎揆啓曰今日齋宿承旨當爲備員而新除授右副承旨成鼎鎭時在京畿龍仁地無以備員何以爲之敢稟傳曰許遞前望單子入之待下批牌招察任
정조 20년
承旨前望單子入之沈基泰落點
정조 20년
傳于李益運曰閫帥守令留待
정조 20년
傳于魚用謙曰閫帥守令入侍
정조 20년
傳于金熙朝曰禮房承旨馳詣宗廟景慕宮奉審摘奸以來
정조 20년
傳于李鼎揆曰未下直守令當日辭朝
정조 20년
魚用謙啓曰執義金孝眞引避退待已至多日而大司諫金翰東旣而肅謝不爲處置直爲出去事甚未安推考警責何如傳曰允
정조 20년
金熙朝啓曰未下直守令當日辭朝事命下矣稷山縣監權熻諫院則旣已署經憲府則大司憲宋煥箕掌令鄭弼祚持平金壽祖鄭宗魯俱在外執義未差只有掌令鄭㝡成一人無以備員署經未差之代政官牌招開政差出待下批仍卽牌招以爲備員署經之地何如傳曰在外掌令鄭弼祚許遞與未差之代前望單子入之待下批牌招署經
정조 20년
臺諫前望單子入之執義李明淵掌令沈興永落點
정조 20년
以承傳宣傳官望單子傳于李益運曰未差之代令該曹口傳差出
정조 20년
兵曹口傳政事以李周鳳爲宣傳官
정조 20년
金熙朝以賑恤廳言啓曰西部長生洞契任掌李成得今月二十八日本洞路傍得二歲遺棄男兒同里居良女扈召史欲爲收養太平館契任掌金壽山今月二十八日本洞路傍得二歲遺棄女兒同里居良女鄭召史欲爲收養貧不自食皆願受料告于本部自該部同日牒呈故依節目竝爲給料使之乳養之意敢啓傳曰知道
정조 20년
李益運以壯勇營言啓曰來十一月當本營右司屬京畿三番中哨楊根加平軍兵逢點實數一百二十六名今已點閱整齊仍爲立番本營舊軍放送之意敢啓傳曰知道
정조 20년
魚用謙以禁衛營言啓曰來十一月初一日景慕宮擧動時依兵曹節目斥堠七處哨官七員京標下軍二十八名伏兵三處哨官三員京標下軍十二名嚴飭定送晝療氣夜饋粥而還宮後依例撤罷之意敢啓傳曰知道
정조 20년
李益運以御營廳言啓曰鷹峰左右加植松木而今已節晩姑爲停止待開春更爲種植之意敢啓傳曰知道
정조 20년
魚用謙以義禁府言啓曰忠淸前水使閔光升拿問處之事傳旨啓下矣閔光升時在任所云依例發遣府都事交龜後拿來何如傳曰允
정조 20년
魚用謙以義禁府言啓曰稷山前縣監趙重鎭牙山前縣監李靖模泰安前郡守韓永逵等拿問重勘事傳旨啓下矣趙重鎭李靖模韓永逵俱在任所云依例發遣府羅將竝拿來何如傳曰允
정조 20년
掌令鄭㝡成啓曰執義金孝眞以爲臣姿本鹵鈍性又拙劣前後忝叨非止一再而未嘗出言論事以塞一日之責淸朝耳目本非其任日前待罪亞諫也未承啓批引避退出已是不誠之莫大而及其諫長處置以有損臺體爲目臣實愧訟自服若無所措初旣不善周旋自致損體繼又僚評峻嚴斥以壞例臺端一步是臣鐵限屢違雖緣廉防冒出實畏分義以此情踪豈可蹲仍於臺次乎引嫌而退目以壞例僚評固然一欲伸廉私義亦當請執義金孝眞遞差答曰依啓
정조 20년
丙辰十月二十九日辰時上御誠正閣同副承旨閫帥守令同爲入侍時同副承旨金熙朝假注書李弘謙記事官金景煥記注官金良倜忠淸右水使安橚牙山縣監金麟淳稷山縣監權熻泰安郡守鄭周誠以次進伏訖上曰大司成今日爲陞補乎熙朝曰然矣上曰昨日閔致愼道査時査官擇定事何以分付乎熙朝曰以守令中出自經幄惜身名者數人擇定之意分付矣上曰不特出自經幄雖閣臣守令之如寧邊倅亦爲差定雄府饒邑中秩高而惜身名有前程者多數擇差各別詳査俾無兩隻稱冤之意分付金吾使之更關于該道可也上曰閫帥守令進前敎周誠曰汝則西去百里李東善則南去百里趙恩錫則東去百里百里內諸守令中棍杖笞杖刑具之長短廣狹一一摘奸較準營造雖分寸如有違越定式者卽其地封庫罷黜明日門限前覆奏可也周誠曰臣旣遞承傳何以爲之乎上曰以未差代宣傳官之例進去可也橚進奏職姓名上曰松禁一款各別着意爲之比他人優勝好矣麟淳進奏職姓名上曰汝年幾何麟淳曰年爲四十五矣上曰宣諭則除之爾須另念爲治也熻進奏職姓名上曰宣諭亦除之爾其各別着念爲之也熙朝曰執義金孝眞引避退待已至多日尙未處置事甚未安掌令鄭㝡成卽爲牌招以爲處置之地何如上曰依爲之出擧條仍命退諸臣以次退出
정조 20년
丙辰十月二十九日辰時上御重熙堂右副承旨入侍時右副承旨魚用謙假注書李弘謙記事官金景煥記注官金良倜以次進伏訖上曰近者罕見有兩司諸臺請牌啓辭是何故也用謙曰行公諸臺呈告者不得請牌之意曾有下敎故除非新除授兩司則不得循例請牌矣上曰曾以兩司之無端呈告者雖有此申飭之敎而豈可竝與請牌啓辭而不爲之乎以此一欲下敎而未果此後依例爲之可也仍命退承史以次退出
정조 20년
行都承旨李鼎揆隨駕宿行左承旨李晩秀隨駕宿行右承旨李益運隨駕直左副承旨沈基泰隨駕宿右副承旨魚用謙隨駕直同副承旨金熙朝隨駕宿注書柳遠嗚隨駕宿一員未差假注書李弘謙隨駕直事變假注書曺錫中奉命出去
정조 20년
魚用謙啓曰來初五日朝參日次矣敢稟傳曰停
정조 20년
李益運啓曰司僕內乘來言捲簾毛帳取稟傳曰捲三面毛帳置之
정조 20년
金熙朝啓曰王大妃殿惠慶宮問安進去下直之意敢啓傳曰知道
정조 20년
李晩秀啓曰體貌官來言百官稟旨就次傳曰知道
정조 20년
李鼎揆啓曰王大妃殿惠慶宮夕問安何承旨進去乎敢稟傳曰左副承旨進去
정조 20년
沈基泰啓曰王大妃殿惠慶宮夕問安下直之意敢啓傳曰知道
정조 20년
傳于李益運曰史官二員待令騎馬二匹立之
정조 20년
以事變假注書望筒傳于李鼎揆曰前假注書洪致榮仍察
정조 20년
李益運以壯勇營言啓曰來丁巳正月當本營左司屬京畿二番左哨水原軍兵來十二月三十日京中逢點依節目準二朔立番之意外使處豫爲知委何如傳曰允
정조 20년
李益運以兵曹言啓曰依下敎武藝別監內吹近仗軍士等處設粥以饋之意敢啓傳曰知道
정조 20년
景慕宮冬享大祭親行時亞獻官右議政尹蓍東終獻官光恩副尉金箕性進幣瓚爵官吏曹判書沈煥之奠幣瓚爵官吏曹參議韓用龜薦俎官戶曹判書李時秀禮儀使禮曹判書閔鍾顯典祀官奉常正金晦彬宮司令李潢堂上執禮行副護軍南公轍堂下執禮執義李明淵執奠校理朴載淳大祝副司果李始源祝史校理洪秀晩齋郞修撰金熙采捧俎官戶曹正郞尹光心盥洗位禮曹正郞朴宗京盥洗位典籍閔致載爵洗位典籍趙秀民爵洗位典籍李志容亞終獻盥洗位典籍李燾掌牲令典牲主簿李致默協律郞掌樂正尹羽烈贊者引儀趙德敷贊者引儀崔慶鎮謁者兼引儀鄭煥恭謁者假引儀李敬度贊引假引儀李義勝贊引引儀尹之衡祭監監察李卿尹祭監監察柳肅之
정조 20년
丙辰十一月初一日辰時上詣景慕宮親行冬享大祭擧動入侍時行都承旨李鼎揆行左承旨李晩秀行右承旨李益運左副承旨沈基泰右副承旨魚用謙同副承旨金熙朝記事官柳遠鳴假注書李弘謙記事官金景煥記注官金良倜檢校待敎沈象奎徐有榘以次隨駕上具遠遊冠絳紗袍乘輿出永淸門明政門降輿乘輦出弘化門路由館峴詣館前路降輦步過仍乘輦詣降輦所降輦乘輿入宮大門詣齋殿改具冕服出就版位行再拜禮入廟內奉審還詣齋殿改具省牲服詣省器位省器詣省牲位省牲仍詣隷儀位隷儀訖上曰隷儀時堂下執禮奏笏記節次與堂上執禮笏記不能相應做錯不少極爲駭然仍命書傳敎曰當該堂下執禮押班監察事過後竝拿處又敎曰當觀行禮時擧行善否以爲勘處此傳敎姑勿頒布少頃日暮時至敎益運曰懸燈起刁斗取稟竝依例爲之可也上曰左承旨進前晩秀進伏上曰右議政入侍賤臣承命出傳與右議政尹蓍東偕入進伏蓍東曰日寒如此當宵淸齋聖體若何上曰一樣矣蓍東曰王大妃殿氣候何如上曰一樣矣蓍東曰惠慶宮氣候何如上曰一樣矣蓍東曰嶺南之沿海奸民輩若値歉歲或有處置其妻子結黨乘舡故漂倭境深入爲主以爲就食之計無論舡大小人多少一舡之漂必有一差倭之來倭人禮單一無可用我國贈給錢米折定錢爲八百餘兩米爲二百餘石今年差倭之來凡爲七次矣他道民則雖不必盡疑其故漂而嶺沿民則率多有奸情事之駭痛孰甚於此漂還後沙格刑配曾有定式先朝甲子特命爻周其後奸民輩益無忌憚云臣雖不敢以更復刑配之法爲請而若逐名詳査明知爲故漂者則分付道臣及萊府各別嚴懲以杜奸習恐合事宜敢此仰達矣上曰依爲之其中如有一邑之內再漂於當年者不禁之邑倅令道伯査出狀聞勘罪可也出擧條蓍東曰新除授東萊府使徐美修母病以痰喘近甚危劇時日內無離捨作行之勢呈狀乞遞矣情理旣如此則有難强令赴任今姑改差何如上曰依爲之其代今日擬薦使之斯速赴任可也出擧條命書傳敎曰前假注書尹命烈仍察上注書之任仍命退蓍東退出行禮時至上具冕服出就板位行再拜禮詣盥洗位盥洗詣神位前三上香執酌獻酌奠幣大祝讀祝訖上降復位亞獻官右議政尹蓍東終獻官光恩副尉金箕性以次行禮訖上詣飮禮位飮福降復位行再拜禮徹籩豆訖又行再拜禮詣望燎位望燎訖通禮告禮畢上曰執禮押班監察拿處傳敎勿施上命書駕前下敎曰別雲劍徐有大罷職仍還詣齋殿諸臣退出
정조 20년
行都承旨李鼎揆坐行左承旨李益運坐右承旨沈基泰坐左副承旨李肇源坐直右副承旨魚用謙坐同副承旨金熙朝坐直注書柳遠鳴仕一員未差假注書李弘謙仕直事變假注書洪致榮仕
정조 20년
魚用謙啓曰執義李明淵今日詣臺旣已傳啓之後謂以名登於監察呈課所傳府啓旋卽持去仍爲逬出揆以事體誠甚未安推考警責何如傳曰允
정조 20년
李益運以奎章閣檢校直閣意啓曰夜間閣內諸處無事之意敢啓傳曰知道
정조 20년
李鼎揆啓曰明日常參經筵取稟傳曰停
정조 20년
魚用謙啓曰合辭方張之時諫院無詣臺之員事甚未安未肅拜人員竝卽牌招何如傳曰允
정조 20년
傳于李益運曰左副承旨入侍
정조 20년
備邊司薦望以鄭尙愚爲東萊府使
정조 20년
吏曹口傳政事以尹光碩爲富平府使行大司成單李晩秀
정조 20년
李益運啓曰摠戎使徐有大所佩密符旣已來納將兵之任不可一刻無摠察之人何以爲之敢稟傳曰昨日事未及周旋而然豈敢後也在前筵席步趨嘗稱之處分分揀牌招還授密符
정조 20년
傳于沈基泰曰三明日次對進定於明日
정조 20년
沈基泰啓曰明日次對兩司當爲進參除在外未肅拜呈告人員竝待開門牌招何如傳曰允
정조 20년
以禮曹草記毓祥宮今春展拜吉日推擇取稟傳于李肇源曰仰禮先朝孝思每年展拜於是日而今年則春初展拜尙闕矣初六日當詣毓祥宮展拜以此分付
정조 20년
以司諫尹序東正言金商雨牌不進罷職傳旨傳于魚用謙曰只推
정조 20년
李肇源以弘文館言啓曰副校理朴鍾淳副修撰鄭東觀旣有只推之命竝卽牌招察任何如傳曰允
정조 20년
以副校理朴鍾淳副修撰鄭東觀牌不進罷職傳旨傳于李肇源曰只推
정조 20년
李益運以壯勇營言啓曰本營中日試射時鳥銃沒技人依節目施賞次別單書入之意敢啓傳曰知道
정조 20년
以京畿監司李冕膺啓本喬桐府充軍罪人李甲會到配事傳于魚用謙曰放送事回諭
정조 20년
以忠淸水使閔光升啓本安眠島劃屬一款令廟堂稟旨分付事判付內啓下備邊司爲旀名以制舡軍卒以陸邑民丁充定寧有如許駭然之擧乎我國凡事疎忽類彼而閫任不得其人徒欲釐正則一場譁然而已無補於救弊乙仍于向因將臣疏詢問諸道見格之後姑且任他者欲待新統帥辭陛先從所管一二邑鎭試之是置觀此啓本頗有意見而他事坐勘經遞可惜第令新帥臣細究換定之便宜如有可行之方略論理狀聞至於安眠島專屬一款前旣屢發於筵席者更探民邑物情必知其無他弊然後亦爲狀聞以待回下之意嚴飭新帥下送事卿其知悉爲良如敎
정조 20년
平安監司朴宗甲疏曰伏以以臣而當此任夫豈臣夢寐之所料不惟臣之所不能料擧世之人何嘗以此而期臣雖我殿下亦豈不照燭臣鹵莽昏劣之實決難堪承終必僨誤而特以天地之仁簪履不遺宰列之寵擢未幾雄藩之隆寄又叨用與實違官不人稱早晩顚沛理必無幸臣雖無狀豈忍貪戀好爵自取狼狽感激低回不敢言私據若固有行且半載荒謬拙澁何事非罪而至於義州水災事而極矣黃潦懷襄赤子昏墊拯救撫接之責專在於臣則水火之急晷刻是爭而臣之擧行一切反是不念民事之不可緩則啓聞後時不知觀遊之非其時則流連中路巽懦縮蹙之態生疎顚錯之失觸事隨處指不勝屈而災結請劃未免稟報之脫漏鎭戶責稅自歸令式之違越上以貽九重之憂下以孤一道之瞻凡此罪狀雖在他人尙難免於常憲況以臣所蒙被乃有如許罪負廟堂勘律可謂太寬而臣之辜恩負國之罪誠萬殞而難贖矣乃蒙聖慈曲垂容貸誨責則不啻慈父之詔迷子也庇覆則殆若上天之私一物也許多難貰不赦之罪盡歸淵涵海蓄之中而職秩自如廩養依舊臣北望攢祝有淚如瀉此際又奉判付下者狀請災結不足之數特命準許使之均俵臣之與有榮幸不但爲西民莫大之惠而已在臣今日分義唯當益務殫竭生死向前庶勉桑楡之收少效塵刹之報而臣之宜去之狀不待臣自爲之說國之人皆知之矣臣雖愚迷粗有知覺豈不知一日淟涊之添一日之罪大關聖世之廉防而舊還之分排災結之俵給俱係民國之大事我聖上所以夙夜憧憧憂勤不遑政在於此臣若從循已私徑煩控籲不能趁早陳聞致有緩不及事之慮則臣罪至此益無所逃遂乃厭然恬然跨朔經時殆不識世間有羞恥事者然臣實自知人謂斯何今幸仰賴惠澤恭奉德音一路民事粗得就緖臣亦獲蒙聖恩亟解重任得免爲四維外人則臣與西土災民同囿於天地生成之中而銜珠結草不足喩其感祝之私也雖以賤疾實狀言之臣於今秋巡審之路始自灣上重得痢疾証形危惡幾殊僅蘇寸寸擔舁艱得還營而自是數朔之問一味沈淹乍減旋添長在牀第榮衛日鑠醫藥技殫重以上焦宿火炎炎於心膈之間方其㞃時精神瞀亂如在煙霧聽言則再三諦審莫辨頭緖記事則昨今經歷已墮渺茫每當簿牒叢委事會湊集之時則瞢然懣然全未管攝郡邑懈弛吏民嗤謗國家之置方伯所以爲民也今臣之爲方伯則非徒無益於民反受其害病中念此惶汗浹背似此情實尤合變通凡人窮則呼天疾痛則呼父母天未必能濟人窮也父母未必能救子疾也然且呼之者以其最尊而至慈也今臣情則窮矣疾痛則甚矣殿下之於臣有天之尊父母之慈而又其濟之救之只在乎一命令之間則天與父母之所不能也臣之疾聲而蘄救者又豈可拘於嚴畏而少緩乎哉玆敢披瀝肝血冒塵崇嚴伏乞聖慈俯垂諒察亟命鐫改臣職名仍治臣瀆冒之罪以警具僚以安私分焉臣無任云云答曰省疏具悉卿其勿辭行公
정조 20년
丙辰十一月初二日丑時上御景慕宮齋殿還宮入侍時行都承李鼎揆行左承旨李晩秀行右承旨李益運左副承旨沈基泰右副承旨魚用謙同副承旨金熙朝假注書尹命烈李弘謙記事官金景煥記注官金良倜原任直閣南公轍尹行恁檢校待敎沈象奎徐有榘待敎李存秀以次隨駕上具遠遊冠絳紗袍乘輿出宮大門詣乘輦所降輿乘輦詣館前路降輦步過仍乘輦入弘化門命益運解嚴由明政門永淸門還內諸臣退出
정조 20년
丙辰十一月初二日辰時上御誠正閣都承旨右承旨左副承旨入侍時行都承旨黃昇源行右承旨李益運左副承旨沈基泰假注書李弘謙記事官金景煥記注官金良倜以次進伏訖上曰推考房承旨入侍出榻敎賤臣承命出傳與右副承旨魚用謙偕入進前上命書榻敎曰初六日毓祥宮展拜時訓局步軍十哨馬軍五哨御營步軍三哨禁將都領隨駕禁軍三番隨駕訓將率本局留營軍禁營騎士二番留陣其外御營留陣留營禁營留營置之又命書榻敎曰守令有闕之代令該曹口傳差出糴政方殷待下批明日辭朝又命書傳敎曰左承旨許遞前望單子入之待下批牌招察任仍命退承史以次退出
정조 20년
丙辰十一月初二日午時上御重熙堂左副承旨入侍時左副承旨李肇源假注書李弘謙記事官金景煥記注官金良倜以次進伏訖上敎肇源曰聞直閣言則老人有愼云近日則何如肇源曰今春有風丹症以後筋力尙不如前種種有微𧏮矣上曰九十老人安得不然乎仍命退承史以次退出
정조 20년
行都承旨李鼎揆病行左承旨李益運坐直右承旨沈基泰坐左副承旨李肇源坐直右副承旨魚用謙坐同副承旨金熙朝坐注書柳遠鳴仕一員未差假注書李弘謙仕直事變假注書洪致榮仕
정조 20년
藥房提調金載瓚行左承旨李益運啓曰閟宮親祼聖慕克伸侵曉回鑾勞動且多伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 20년
魚用謙啓曰大司憲宋煥箕掌令沈興永持平金壽祖鄭宗魯在外執義李明淵掌令鄭㝡成牌不進監察茶時之意敢啓傳曰知道
정조 20년
傳于李益運曰大臣備局堂上引見
정조 20년
以大司諫金翰東司諫尹序東正言宋文述金商雨執義李明淵掌令鄭㝡成牌不進罷職傳旨傳于魚用謙曰只推
정조 20년
注書柳遠鳴書啓臣敬奉聖敎馳往外南山自牛首峴至讀書堂峴一一看審是白乎則南廟後山禁耕植木處段前日耕作之田今不許起墾而植木雖云播種別無發生者故招問任掌則以爲播種之後不善着根是如是白乎乃若果播植則雖如干自枯者似或有之而元無一株着地者可知其初不播植是白遣靑鶴亭松木段枯朽者十居六七而其中全體之枯損者或因蟲蝕或因年久自至如此是白乎至若葉靑而剝皮掘根而斤斫則必是撨斧之所入是白乎旀梨泰院松木段置枯朽橫仆在在夥然雖不至於靑鶴亭之童濯而此山之禁養亦不謂勤實是白遣仍詣南壇奉審摘奸是白乎則壇上莎草堦砌墻垣及紅箭門俱爲無頉是白遣壇後所植之松頗有茁長茂密之漸而東門石柱塗灰剝落是白遣松木二株爲今番風雨所拔已報營門云而壇直四名內初無一名來見故四處尋覓俱不知去處可知常時之不善守護是白乎旀次詣雩祀壇奉審摘奸是白乎則石築及紅箭門俱爲無頉是白乎矣壇上北邊莎草間有枯損之處南門石柱塗灰亦多剝落之痕故此後守護之節各別申飭於壇直處是白遣次詣龍壇奉審摘奸是白乎則壇上壇下俱爲無頉是白乎乃垣外所植穉松僅得着根而尙無茂茁之意是白遣馬十橋松木段今夏頗有蟲損之漸而初不拾蟲今年則以始蝕之故雖不至大段枯傷而蟲旣自在明春則必至熾盛似難禁蝕其在養木之道恐不當如是是白遣內外負巖南伐院鷹峯峴南小門曲城讀書堂峴等處松木段統以言之不啻太半稀疎而間多旁枝之摧折且有樵路之四通斧斤之來往可以推知而其中南伐院左右山非但折枝而已竝與元根而斫去者亦或有之大抵松根着土土以之堅固不頹而今以斫根之故山麓由是而沙汰見今所存皆是自枯上竦者若經風雨則連根而自拔是白乎旀至於犯耕段文峴及麻田川近處多有山腰起耕之田似是當禁而有此犯耕故問于山直則所告內渠輩所見亦以爲此田之耕墾果合當禁而當初營門之畫定經界也未知緣何而不使陳廢是如是白如乎蓋他處禁耕之地比此稍爲低平者使之陳荒而此田則地形或在於山腰之上或在於松林之下而如是許耕者未知其由是白齊傳曰其中斧斤狼藉之南伐內近處所管參軍爲先汰去令該府嚴處當該將臣推考當爲播植而不卽播植處當爲禁耕而不卽禁耕處令該營該部待解凍卽爲廣播定限此書啓下廟堂以爲時時考勤慢察飭之地
정조 20년
李肇源以內醫院提調意啓曰副提調李鼎揆謂有身病今日問安不爲仕進卽爲牌招何如傳曰允
정조 20년
李益運以兵曹言啓曰今日各廳堂下武臣朔試射時柳葉箭片箭鐵箭皆已試取而騎芻未及畢試日已薄暮明日試取之意敢啓傳曰雪下終日雖實才何以盡其才乎且況許久抛置之餘乎設有無分及未滿矢數者卿旣自占便宜尙以何顔汰其職而用其窠棍其人而數其罪乎分日試取反涉張皇只以已試者試記修正以入可也
정조 20년
魚用謙以義禁府言啓曰黃海兵使金思穆狀啓內文城僉使趙永權爲先罷黜其罪狀令攸司稟處事啓下矣趙永權時在任所云依例發遣府書吏交代後拿來何如傳曰允
정조 20년
丙辰十一月初三日未時上御重熙堂左副承旨入侍時左副承旨李肇源假注書李弘謙記事官金景煥記注官金良倜以次進伏訖上曰今日次對擧條皆已書來乎肇源曰姑未盡來矣上曰以禮曹從享謄錄書啓之意俄有所敎矣謄錄如已考出持入可也賤臣承命出問回奏曰未及考出矣上命退承史以次退出
정조 20년
行都承旨李鼎揆病行左承旨李益運坐右承旨沈基泰病左副承旨李肇源坐右副承旨魚用謙坐直同副承旨金熙朝坐直注書柳遠鳴仕一員未差假注書李弘謙仕直事變假注書洪致榮仕
정조 20년
魚用謙啓曰大司憲宋煥箕掌令沈興永持平金壽祖鄭宗魯在外執義李明淵掌令鄭㝡成呈辭監察茶時之意敢啓傳曰知道
정조 20년
金熙朝啓曰今初八日文正公金麟厚陞配文廟初九日頒敎時頒敎文當爲製進藝文提學具庠待明朝牌招何如傳曰允
정조 20년
傳于魚用謙曰刑房承旨馳往禁府刑曹輕囚放釋
정조 20년
以禮曹參議蔡弘遠莊陵奉審時本府民瘼邑弊詢問別單判付內啓下備邊司爲旀旣命別般詢瘼則詢之之後無甚爲益於弗詢之前彼髫白之來聽禮堂口宣者將有何所聞之歎且況仙寢所奉之地視之宜別諸路稍熟之時爾疆頗巽抄其難捧之類令道臣嚴飭守宰量宜闊狹火稅勒徵之弊俾卽釐改守護山直軍保之法外簽丁竝與院募道臣査考狀聞蔘錢事旣聞之後不可仍置雖近於未見羊付之道臣從長蘇救亦卽啓聞尙方納木物事年來隅板之弊嚴禁於掖屬而用處亦不浩大則減捧似無不可大抵東郡山邑在在爲弊卿其問于該院指一草記以紓峽民一分之力爲良如敎
정조 20년
金熙朝以弘文館言啓曰副校理朴鍾淳副修撰鄭東觀旣有只推之命竝卽牌招察任何如傳曰允
정조 20년
副修撰鄭東觀旣有限畢捧入直訓局之命本職許遞可也
정조 20년
李肇源以成均館大司成意啓曰文廟守僕依宗社守僕例試才啓下事曾已擧條啓下矣守僕金泳奎鄭後祿瓜朔之代以生徒守僕試才抄擇備三望受點次別單書入之意敢啓傳曰知道
정조 20년
李益運以兵曹言啓曰南行部將洪樂佑未滿十朔依前例成才間姑爲停試之意敢啓傳曰知道
정조 20년
沈基泰以禁衛營言啓曰戶曹判書李時秀所啓本曹支放米條昨年則自九月不足所請得爲四萬石今年則收租稍勝於昨年故僅得拖至十月而自今朔至明年三月所用勢不得不更請區劃矣停番事體之重臣非不知而以今年觀之各處入直軍兵推移分排別無大段掣礙之端在外邑則可除番上時多少擾民之弊在都下則每朔減得五六百鄕軍口糧亦有補於民食雖以該營事勢言之六當除番資保錢鄕軍上番時應下木錢合以計之則當爲三萬六千餘兩以每石五兩貿米則較之今年市直綽有餘裕可以優得七千餘石竝計鄕軍料米四千餘石則恰爲一萬一千餘石就此數雖除出萬石在該營別無所損禁衛營上番鄕軍依昨年例自今十二月當限周年更爲仍停該營均役廳給代米八千石移劃大同米二千石合一萬石自臣曺取用惠廳貢價之無得豫買乃是朝禁而度支經用與他衙門有異今年穀價稍輕貢人輩多有願賣於臣曹者旣已豫買且是從願宣惠廳今冬等來春夏等貢價米限一萬石從其自願依本曹定式給價貿用其餘不足之數有難續續仰請壯勇營儲留米一萬石更依昨年例姑貸不足則如數貸用有餘則還爲儲留待明年收租上來準數充報如此則庶可支繼於新捧之前上曰大臣之意何如右議政尹蓍東曰禁營之連年停番旣多可悶貢米豫買亦是朝禁而地部事勢宜有別般變通可以繼用臣與戶判已有酬酢亦不敢爲異議矣上曰依爲之事命下矣本營上番京畿十四哨軍兵及之次江原道十一哨軍兵全羅道初番五哨軍兵合三十哨自丙辰十二月至丁巳十一月合六當限周年停番事各道監兵使處豫爲知委之意敢啓傳曰知道
정조 20년
金熙朝以均役廳言啓曰本廳米條每患不敷若當豐歲則京而移納外而貿米僅僅支用而今年年事適値大登故欲爲貿米於兩南使之裝運矣兩道道臣俱爲防報不得貿取今則惟有貢米移納一條路而此亦隨其所賣而貿得不可勒買者故來頭支放措辦沒策方此罔涯之際得伏見戶曹判書李時秀筵稟擧條下者以度支經費之不足豫買貢米一萬石云矣本廳與地部同是國家之經用衙門則此贏彼縮互相推移猶無不可況此推車共濟之義一時變通之政豈可沮遏而均廳外勿論軍門各司無得豫買明有申禁者意有深焉且戶曹所貿之價與本廳有異每石加爲三錢此若一許貢人樂赴厚價勢所固然然則本廳移納之路自歸梗塞且一定之法猝然毁劃事雖權宜大關後弊無論戶曹與軍門貢米豫買一款無敢開路之意申加嚴飭何如傳曰允
정조 20년
丙辰十一月初四日辰時上御便殿左承旨入侍時行左承旨李益運記事官柳遠鳴金景煥記注官金良倜以次進伏訖益運曰昨筵以內局麝香事有戶判入來內局時看審之下敎而戶判聽瑩難於擧行云矣上曰昨日之敎非謂看品藥料之好否也麝香貿納爲弊多端故戶判之出入時欲其詳察此等弊端也戶判豈可公然以麝香捧納事入來內局乎勿爲入來之意通于戶判可也仍命退承史以次退出
정조 20년
行都承旨洪明浩牌不進行左承旨李益運坐右承旨申耆牌不進左副承旨李肇源坐右副承旨魚用謙坐直同副承旨金熙朝坐直注書柳遠鳴仕一員未差假注書李弘謙仕直事變假注書洪致榮仕
정조 20년
李益運啓曰明日動駕相値視事頉稟之意敢啓傳曰知道
정조 20년
傳于李肇源曰明日出宮門路協陽門爲之
정조 20년
魚用謙啓曰合辭方張之時兩司無詣臺之員事甚未安除在外外未肅拜呈告人員竝卽牌招何如傳曰侍臣當爲備員呈告及未肅拜人竝許遞前望單子入之待下批牌招隨駕
정조 20년
臺諫前望單子入之司諫李顯默獻納韓致應正言沈達漢趙德潤執義申禹相掌令李貞運落點
정조 20년
李益運啓曰明日大駕詣毓祥宮入齋室後王大妃殿惠慶宮問安何承旨進去乎敢稟傳曰同副承旨進去
정조 20년
傳于李肇源曰有司堂上入侍
정조 20년
傳于李肇源曰聞入侍承宣言都承旨右承旨有實病勢難供劇云竝許遞前望單子入之待下批牌招察任
정조 20년
承旨前望單子入之洪明浩申耆落點
정조 20년
李益運啓曰新除授右承旨申耆以前任韓山郡守方在解由未出中何以爲之敢稟傳曰勿拘
정조 20년
以右承旨申耆再牌不進罷職傳旨傳于李益運曰只推更爲牌招
정조 20년
金熙朝啓曰臣與右承旨沈基泰伴直矣纔已許遞出去伴直無人右副承旨魚用謙所當請牌而拘於廳規不得請牌何以爲之敢稟傳曰牌招
정조 20년
以大司諫金翰東司諫李顯默獻納韓致應掌令李貞運牌不進罷職傳旨傳于魚用謙曰只推更爲牌招
정조 20년
以右承旨申耆牌不進罷職傳旨傳于李益運曰只推更爲牌招
정조 20년
以副校理朴鍾淳牌不進罷職傳旨傳于李肇源曰只推
정조 20년
傳于李益運曰慶州集慶殿舊基所重至爲謹嚴而況竈堗遺址尙今宛然守護之節聞於曾經府尹者無一定之式云此後與邑倅相議成節目啓聞而依文昭殿舊基例以小碣記其址前後面當親書此意下諭于道臣
정조 20년
以丁海翼囚單子傳于魚用謙曰旣已汰去放送
정조 20년
魚用謙啓曰臣依下敎馳往典獄署取考囚徒案則逆賊緣坐罪人一名結案罪人六名殺獄罪人八名御寶僞造罪人二名印信僞造罪人一名大同米偸竊罪人一名殺獄干犯罪人一名俱係重囚故竝爲仍囚罪人孫敬允等二十一名俱是輕囚故竝放送之意敢啓傳曰知道
정조 20년
以京畿監司李勉膺狀啓龍仁縣令丁遇泰宣傳官以刑具之不準典則旣已封庫爲先罷黜事傳于魚用謙曰龍仁高陽加平抱川朔寧等邑執頉不過毫釐至於笞長之稍加分寸猶勝於短而爲弊諸倅姑爲分揀此後各別小心之意嚴飭開其封鎖各卽還官捧糴史官宣傳官下送也若有違式處先鎖政事之堂次封公事各庫之意分付矣今番擧行之不鎖政堂者極爲駭然以其事屬旣往雖不處分當初下敎之本意宜令渠輩知悉卿亦知此意分付而罷黜狀啓還下送
정조 20년
以京畿抽栍邑摘奸史官宣傳官狀啓書啓及京畿監司李勉膺狀啓竹山府重囚枷二坐內一坐重比之欽恤典則加至十六斤一坐重加四斤坡州牧輕囚枷一坐重加四斤一坐重加二斤訊杖四介不入鐵穴竹山府使崔雲羽坡州牧使李彦忠等竝罷黜事又史官書啓楊州牧訊杖有大小小者不及式大者厚與廣各有加分棍則以大中棍混用事傳于魚用謙曰典則頒下之後豈敢違式而今因朔州事先從畿內抽栍數邑摘奸矣間有違式處皆是未滿尺量或可容恕楊州則訊杖分釐差錯之外棍無區別極爲可駭出自邇班者不守法如此尙氣之武倅何責之有該牧使申獻朝令該府拿問捧口招以聞竹山枷重之加至十餘斤云者無論因循與身犯極爲駭然不可罷職而止該府使崔雲羽亦爲拿問捧口招與坡牧罷黜之代令該曹口傳差出催科方張待下批明日辭朝諸道從當抽栍摘奸以此意先令廟堂知悉俾各期於無犯
정조 20년
吏曹口傳政事以金燨爲坡州牧使朴光進爲竹山府使
정조 20년
兵曹啓目粘連居山察訪沈尙之以其薄郵銳意修擧城堞門樓煥然一新合施陞敍之典是白乎矣係于恩典自下不敢擅便上裁敎是白乎旀今此該驛將校果有效勞帥臣自當從厚收用是白去乙至以捐財助役等說張皇爲辭又以錢穀數爻開錄馳啓屑越莫甚該帥臣李壽鵬從重推考當該土校等令該營相當軍任拔例收用之意分付何如判付啓依回啓施行爲旀該察訪沈尙之之築城實績道伯旣云目覩渠事極爲可嘉道內守令待窠差送以勵近日怠慢官事者效勞等校二人事卿言亦然而旣聞之矣宜有奬勵之擧帖加成給今日內下送爲良如敎
정조 20년
金熙朝以戶曹言啓曰庚辰年溫宮幸行時隨駕待令人施賞中六十以上三十一人各米二斗大口魚一尾五十以上十人各米二斗頒給而其時義禁府書吏林厚根時居忠淸道平澤地軍器寺別破陣韓碩范時居京畿楊根地云自所居邑招致布諭後依例施賞事分付各該道臣之意敢啓傳曰知道
정조 20년
金熙朝以賑恤廳言啓曰西部內需司內契任掌金德金今月初三日本洞路傍得一歲遺棄男兒同里居良女盧召史欲爲收養社稷洞契任掌崔莫石今月初三日本洞路傍得一歲遺棄男兒同里居私婢富月欲爲收養貧不自食皆願受料告于本部自該部同日牒呈故依節目竝爲給料使之乳養之意敢啓傳曰知道
정조 20년
金熙朝以備邊司言啓曰禮曹參議蔡弘遠莊陵奉審時本府民瘼邑弊詢問別單判付內旣命別般詢瘼則詢之之後無甚爲益於弗詢之前彼髫白之來聽禮堂口宣者將有何所聞之歎且況仙寢所奉之地視之宜別諸路稍熟之時爾疆頗巽抄其難捧之類令道臣嚴飭守宰量宜闊狹火稅勒徵之弊俾卽釐改守護山直軍保之法外簽丁竝與院募道臣査考狀聞蔘錢事旣聞之後不可仍置雖近於未見羊付之道臣從長蘇救亦卽啓聞尙方納木物事年來隅板之弊嚴禁於掖屬而用處亦不浩大則減捧似無不可大抵東郡山邑在在爲弊卿其問于該院指一草記以紓峽民一分之力事命下矣木物事問于尙衣院則該院提調徐龍輔以爲本院進排隅板所入木物之分定於關東諸邑者元數爲樓柱六十株矣禮堂奉審之行特命詢瘼有此書啓之回奏而又以問于該院指一草記命下則今此六十株中限六分一許減恐合事宜云東邑民情旣不可孤該院所告今又如此寧越府弊端則旣已登聞卜定樓柱八株內三株特爲減給其外十一邑則商量其株數多少民勢緩急以所減餘七株分排減定之意發關申飭于江原道臣卽速擧行後知委該邑曉諭于民人等處形止狀聞事一體分付何如傳曰允
정조 20년
李益運以備邊司言啓曰牙山貢津倉新造漕船材木添載事査問該道矣卽見其所報則以爲靈沼亭改建事是亭也乙巳行幸後其時邑倅建亭於沼上其後丁酉庚子及庚辰三次歷臨兩朝雲章奉揭壁間年久頹圮之故急於修改因邑牒論報本司請得安眠島風落木五十株將欲運來之際適値新造漕船之自本島回泊者營邑相議許令給價順付畢竟致敗而改造時具由狀聞旣有庚申啓下定式則自下彌縫尤有所不敢故冒死修啓致有此査問之嚴命爲辭矣漕船自有所重無論公私卜物不敢自下賃載者事目至嚴則該道臣與諸守令以按法守法之官矇然許載致使新造之船有覆破之擧其爲駭歎孰大於此道帥臣三邑守令旣已勘罪此後則漕船他卜雖順歸之便些少之物不敢私自賃載之意更加嚴飭于三南漕運之諸邑鎭以爲揭壁遵守之地何如傳曰允
정조 20년
李益運以訓鍊都監言啓曰依下敎西營入直軍韓昌秀處木綿一疋去核二斤考例給之之意敢啓傳曰知道
정조 20년
李益運以御營廳言啓曰今十一月初六日毓祥宮擧動時依兵曹節目本廳鄕軍三哨領軍千摠柳光國把摠鄭宅昌哨官李命源金禹鼎黃河潤領付于禁衛營都領陣之意敢啓傳曰知道
정조 20년
魚用謙以刑曹言啓曰依下敎司謁金頊一時囚禁卽爲放送之意敢啓傳曰知道
정조 20년
敎中外大小臣僚耆老軍民閑良人等書王若曰天降眞儒丕闡文明之運德合崇報聿擧躋享之儀庸副群情先蔽予志言念聖廡配儒賢之典實爲斯文明道統之要夫子之宮墻斯尊非盛德而孰與後學之模範攸在庶正路之不迷肆予自承祖宗洪基恐負君師丕責末俗之習尙已痼柰趨向之或岐先哲之閫域難窺恐議論之易繆佇期皇道同歸之化益軫金枰稱來之方緬昔河西大儒蔚爲海東正學詩出天性咏風樹而寓丹心資近生知劈蔥根而探玄理平生心契獨推天地間二人本原工夫專在大小學兩部理氣互發之辨折衷大賢道器一物之非剖析諸說綱常自任秉執則至正大中規矩是循踐履則下學上達是以百世師表之評已爲一時公共之論其道也繼濂洛開後人之功于時則際孝陵賁太平之治魚水之契已合自靑邸而受知風雲之期暗親錫墨畫而寓意黼黻協贊之化幸有其人笙鏞賁飾之休佇見當世那意上天之不弔遂自下邑而永歸七月窮山幾灑蒼梧之冤淚一片短旐不改玉果之舊銜嗟事業未展於當時而功化尙賴於末學備道德節義之盛宛然三代上典型明君臣父子之倫允矣千載下標準撐天之大綱永樹隔晨之曠感冞深祥獜瑞鳳之儀幾切時不司之恨良金溫玉之質實有知者希之嘆終始進退之間惟義是視雍容出處之際無跡可尋於是孟氏之統有傳始知子思之功爲大瞻鰲山杖屨之所非無妥靈之祠顧芹宮籩豆之班宜備腏食之禮事不偶爾幸群議之僉同表而出之若天意之有相玆於本月初八日以贈領議政文正公金獜厚從祀于文廟之廡國人賴以矜式多士擧有依歸接洙泗洛閩之流淵源遠矣躋靜退牛栗之列春秋饗之於戲文在玆足徵道自此不墜菁莪樂育佇見作興之休衿紳聳聽孰無觀感之效故玆敎示想宜知悉藝文提學具庠製進
정조 20년
丙辰十一月初五日辰時上御誠正閣諸承旨持公事入侍時行都承旨李鼎揆行左承旨李益運右承旨沈基泰左副承旨李肇源右副承旨魚用謙同副承旨金熙朝記事官柳遠鳴假注書李弘謙記事官金景煥記注官金良倜待敎李存秀以次進伏訖上曰奏公事可也鼎揆讀奏慶尙監司李泰永狀啓敬順王廟參奉金和榮令該曹差帖成送事全羅監司徐鼎修狀啓都事蔡一祥到任事黃海監司徐邁修狀啓海州判官李惟稱到任事慶尙監司李泰永狀啓安義縣監朴正圭到任事慶尙監司李泰承狀啓前正言南基萬身死事益運讀奏慶尙左水使李得駿狀啓西生僉使韓致郁到任事用謙讀奏慶尙監司李泰永啓本罪人崔斗恒東萊府到配事慶尙監司李泰永啓本罪人金應白泗川縣到配事上命書判付訖無公事房先退上曰左承旨向以慶州集慶殿事有所提奏矣此是昔日影幀奉安之遺址則所重與文昭殿無異矣此殿在本府衙舍之傍而柱礎石築皆能見在且有植木者乎益運曰柱礎雖不歷歷有之而石築則皆宛然且有老松之植庭者矣上曰旣有所重則守護之節不可不另飭矣仍命書傳敎曰集慶殿舊基所重至爲謹嚴而況竈堗遺址尙今宛然守護之節聞於曾經府尹者無一定之式云此後與邑倅相議成節目啓聞而依文昭殿舊基例以小碣記其址前後面當親書此意下諭于道臣又敎曰承旨以筵敎辭意爲書于府尹碑閣營建不必張大務從精緻至於階礎等遺址飭令守護勿爲頹圮之地可也上曰昨夜以刑曹放囚事何承旨進去乎用謙曰臣進去矣上曰以邪學罪犯囚禁者孫敬允爲名漢何以輕先放釋也用謙曰聞獄官言則厥漢頗有悔悟之意云故問於厥漢則自言痛自改心以病母之久不相見至於泫然下淚故果爲率爾放送矣上曰厥漢悔悟之道推考房另加曉諭俾卒爲人可也仍命退承史以次退出
정조 20년
丙辰十一月初五日午時上御重熙堂左副承旨有司堂上同爲入侍時左副承旨李肇源假注書李弘謙記事官金景煥記注官金良倜戶曹判書李時秀以次進伏訖上敎時秀曰各道災俵與各年停退條摠目當成一冊子以備要覽凡例則依前日所成此冊例爲之而務爲詳細此冊憑準後亦送于備局以爲取考之地可也時秀曰冊子自臣曹造成宜矣上曰唯又敎曰因慶事諸道蕩減條亦爲錄入可也時秀曰臣於日昨以惠廳今冬等來春夏等貢價米給價取用事有所仰稟矣繼伏見均役廳草記以他司之貢價豫買謂有申禁地部之價數稍加爲關後弊勿論戶曹軍門豫買一款毋敢開路爲辭矣臣曺經用自別於他司當等取用有異於豫買而該廳旣以禁令爲言後弊爲難亦已草記蒙允矣臣曺支放不足之數實無他推移之道曾於己酉有惠廳米二萬石取用之代以錢七萬四千兩依均廳貿米價充償之例今亦依此例宣惠廳來丁巳條應下貢價米中限一萬石先爲取用以臣曺錢三萬七千兩移送均廳使之移納準數充代則實爲兩便無弊之道故敢此仰達矣上曰依爲之出擧條仍命退諸臣以次退出
정조 20년
丙辰十一月初五日午時上御重熙堂右副承旨入侍時右副承旨魚用謙假注書李弘謙記事官金景煥記注官金良倜以次進伏訖上曰近者罕見有兩司諸臺請牌啓辭是何故也用謙曰行公諸臺呈告者無得請牌之意曾有下敎故除非兩司新除授則不得循例請牌矣上曰曾以兩司之無端呈告雖有此申飭之敎而豈可竝與請牌啓辭而不爲之乎以此一欲下敎而未果此後依例爲之可也仍命退承史以次退出
정조 20년
丙辰十一月初五日午時上御重熙堂左承旨入侍時左承旨李益運假注書李弘謙記事官金景煥記注官金良倜以次進伏訖上命書判付公事仍命退承史以次退出
정조 20년
行都承旨黃昇源坐行左承旨李書九坐行右承旨李益運坐左副承旨李肇源坐直右副承旨魚用謙坐同副承旨金熙朝坐直注書柳遠鳴仕一員未差假注書李弘謙仕直事變假注書洪致榮仕
정조 20년
大駕詣毓祥宮入齋室後內閣政院玉堂藥房朝廷二品以上六曹堂上口傳問安答曰知道
정조 20년
王大妃殿惠慶宮遣承旨問安答曰知道
정조 20년
大駕詣宣禧宮入齋室後內閣政院玉堂藥房口傳問安答曰知道
정조 20년
魚用謙啓曰大司憲宋煥箕執義申禹相掌令沈興永持平金壽祖鄭宗魯在外掌令李貞運牌不進監察茶時之意敢啓傳曰知道
정조 20년
李益運啓曰司僕內乘來言倦簾毛帳取稟傳曰捲三面毛帳置之
정조 20년
李益運啓曰今日擧動時承旨當爲備員而都承旨洪明浩右承旨申耆今日不爲仕進右承旨申耆卽爲牌招都承旨洪明浩所當牌招而拘於廳規不得請牌何以爲之敢稟傳曰竝許遞前望單子入之待下批牌招察任
정조 20년
承旨前望單子入之黃昇源李書九落點
정조 20년
魚用謙啓曰司諫李顯默掌令李貞運旣入闕中不爲傳啓直爲出去事甚未安推考警責何如傳曰允
정조 20년
傳于黃昇源曰吏曹參判前望單子入之
정조 20년
傳于李肇源曰江界別貿蔘領來褊裨前郞廳許塾今年爲再次加資將校嘉善金陽燮亦依昨年例賞加兩重採納人帖加其餘採納諸人隨其重數令本道分等施賞而爲莫重每令厚價分給近亦依此爲之乎令內局嚴飭該道俾有實效
정조 20년
李肇源以禮曹言啓曰成均館官員以同知館事行大司成意啓曰先正文正公金麟厚將以今月初八日躋享于聖廟西廡第五十二位位次在於先正文元公李彦迪之下先正文成公李珥之上矣卽者西齋掌議沈允之書呈所懷以爲兩廡從享之制先以位次爲序位次相齊則以東爲上今於先正文正公金麟厚躋享之後先正文成公李珥移享于東五十三位先正文簡公成渾移享于西五十三位先正文元公金長生移享于東五十四位先正文正公宋時烈移享于西五十四位先正文正公宋浚吉移享于東五十五位先正文純公朴世采移享于西五十五位然後東西位次先後得宜云齋儒所懷誠有可據而聖廟從祀事體莫重令禮曹博考典禮指一稟處以爲及時擧行之地何如傳曰允事命下矣凡聖廟享祀位次皆以東爲上而又皆通東西廡定其次序今以文廟享祀圖考之四聖位次顔子居東一位曾子居西二位子思居東三位孟子居西四位通東面而爲顔曾思孟之次以至宋朝六賢我東諸儒皆用此例矣今此文正公金麟厚陞配於西廡文元公李彦迪之下以時代先後定次第奉安事旣已啓下則西廡文成公李珥以下三位自當移奉於東廡而東廡文簡公成渾以下三位又爲移奉於西廡然後次序始爲秩然泮堂齋儒之見無容他議知委本館使之依此擧行何如傳曰位序似然而六版之換妥事係重愼只請知委本館擧行未知爲當朝見泮長已以在外大臣儒臣雖難遍詢在京大臣處使之獻議然後歸一以示重其事之義爲可爲敎且況原續五禮儀文獻備考等印行之書不但錄其東西位次先朝御製文廟從祀錄亦有不易之刊本則今番釐正之後從祀錄不可不更印以遵先朝定制之聖意雖以告由一事言之尋常修改亦皆先告則諸儒祠板之互廡移奉禮當措辭於祝帖竝以此意發遣曹郞收議于在京行公大臣因此而又有詢問者配食太廟聖廟豈有差等而今聞卿曹考奏之說敎書徑傳於本家從享時無宣敎之節云此必以罕有之禮文獻莫徵而然今若略倣太廟配享例其日先告事由於聖殿而仍於廟庭宣讀後陞附當廡禮畢以其敎書齎傳于本家庶合儀文此一款一體問議更具禮官意見草記可也
정조 20년
李肇源以均役廳言啓曰卽伏見戶曹判書李時秀筵稟擧條則惠廳米一萬石依己酉年例先爲取用戶曹錢三萬七千兩移送均廳使之移納準數充代云矣無論惠廳均廳如有一分紓力之道則明知其戶曹之若是苟艱豈敢一直違拒屢瀆天聽而均廳米條自來不足欲爲貿米於三南而見枳欲爲豫買京貢而不可勒買故來頭支放措辦末由勢將推移於惠廳而惠廳因數年收租之大縮米條亦甚不敷至於京畿湖西兩廳之不足前亦有所疏陳而以目下見在之數叩計明年新捧前應下則猶難繼用至於他衙門推移非所可論且以己酉代錢之例言之曾於丁未戶曹因經費之不足貸用惠廳米二萬石以本色還報爲辭而亦無本米還報之道己酉果有代錢輸送之事而其時惠廳米儲稍裕其在共濟之義有難較計以錢代捧出於一時權宜則今不可以此爲例以今米條比諸年前非但無以容手雖欲以移納充代旣不得勒買者則有難期必設或豫買均廳猶患自用之不暇尙何他顧戶曹之一萬石取用不得許施今所爲請名雖不同其爲難從一也以此一事一啓再啓不勝惶悚之意敢啓傳曰不可豫買而防之不得勒買而塞之戶曹一萬石何處覓出令廟堂草記回啓決給可也
정조 20년
李肇源以同知館事行大司成意啓曰先正文正公金麟厚將以今月初八日躋享于聖廟西廡第五十二位位次在於先正文元公李彦迪之下先正文成公李珥之上矣卽者西齋掌議沈允之書呈所懷以爲兩廡從享之制先以位次爲序位次相齊則以東爲上今於先正文正公金麟厚躋享之後先正文成公李珥移享于東五十三位先正文簡公成渾移享于西五十三位先正文元公金長生移享于東五十四位先正文正公宋時烈移享于西五十四位先正文正公宋浚吉移享于東五十五位先正文純公朴世采移享于西五十五位然後東西位次先後得宜云齋儒所懷誠有可據而聖廟從祀事體莫重令禮曹博考典禮指一稟處以爲及時擧行之地何如傳曰允
정조 20년
丙辰十一月初六日卯時上詣毓祥宮擧動入侍時行都承旨黃昇源行左承旨李書九行右承旨李益運左副承旨李肇源右副承旨魚用謙同副承旨金熙朝記事官柳遠鳴假注書李弘謙記事官金景煥記注官金良倜二直提學沈煥之檢校待敎沈象奎以次隨駕上具翼善冠衮龍袍乘輿出協陽門降輿乘輦出肅章門進善門敦化門至宮大門外降輦所降輦乘輿至齋殿門外降輿上命書駕前下敎曰奉安閣展拜爲之展拜時百官行禮依例爲之延祜宮展拜及宣禧宮展拜爲之百官行禮置之詣版位行再拜禮訖詣神位前三上香執酌獻酌上詣版位行再拜禮訖仍詣奉安閣詣版位行四拜禮訖入殿內奉審訖仍詣延祜宮詣版位行再拜禮訖仍詣宣禧宮命書駕前下敎曰彰義宮藏譜閣展拜爲之百官行禮依例入參服色當以衮袍爲之百官以隨駕服色爲之上詣版位行再拜禮訖還詣齋殿上曰奉常提調入侍賤臣承命出傳與奉常提調李晩秀偕入進前上曰先正陞配時傳香當於何日擧行乎晩秀曰再明日爲之矣上曰近來本館凡節比前何如晩秀曰臣以本館事適因言端有可仰達者矣聖廟守僕事體自別而近來每年輪差多未擇人釋菜笏記不能誦習尋常擧行隨處矇眛揆以事面極涉苟簡臣意則原守僕四窠中一窠依廟宮守僕例以事知守僕入啓蒙點毋得數遞使之久於其任嫺習儀節似合事宜故敢此仰達矣上曰依爲之出擧條上乘輿出宮大門外降輿乘輦至新橋縉紳章甫祗迎于路左上曰予於此洞駕過時已有召見爾等之敎矣今番則時値日寒登臨心臺有非其時故不得爲之而特以身自罷之之意有此召諭明年則駕臨時母待招集爾等須各來待也蓋予之登臨心臺非爲看花也爲此臺而然爾等亦認此意可也上命書駕前下敎曰懿昭廟展拜爲之百官行禮爲之又命書傳敎曰諸司豫備上詣彰義宮宮大門外降輦乘輿詣藏譜閣行四拜禮仍詣懿昭廟詣版位行再拜禮訖詣齋殿上曰百官行禮旣有敎而展拜時一不參班極可駭然自政院知其委折以奏可也賤臣承命出傳回奏曰百官先詣班行而未及趁參於行禮時云矣益運曰今日懿昭廟展拜時三品以下俱不及於行禮之班揆以事體萬萬未安押班監察所當重勘而本院請推之外無他可施之罰何以爲之乎上曰拿處可也出擧條昇源曰殿座處所不卽擧行事極駭然當該司鑰令攸司從重科治何如上曰依爲之出擧條還宮時至上乘輿出宮大門外降輿乘輦入敦化門進善門肅章門協陽門還內諸臣以次退出
정조 20년
行都承旨黃昇源坐行左承旨李書九坐右承旨申耆坐左副承旨李肇源坐直右副承旨李海愚坐直同副承旨魚用謙坐注書柳遠鳴仕直一員未差假注書李弘謙仕事變假注書洪致榮仕
정조 20년
李肇源啓曰來十一日輪對日次矣敢稟傳曰當次人受點後日次來待
정조 20년
黃昇源啓曰來初十日朝參日次矣敢稟傳曰停
정조 20년
魚用謙啓曰合辭方張之時諫院無詣臺之員事甚未安除在外外呈告人員竝卽牌招何如傳曰允
정조 20년
備忘記坡州牧使金燨下直長弓一張長箭一部片箭一部筒兒一個賜給
정조 20년
傳于李肇源曰禮曹判書入侍
정조 20년
有政吏批判書沈煥之進參判未差參議韓用龜行都承旨黃昇源進以徐龍輔爲吏曹參判李魯春爲副修撰權漢緯爲吏曹正郞金載七爲南部令金勉柱爲黃海監司洪義浩爲靑松府使邊景鵬爲昌樂察訪東萊府使單鄭尙愚書題單金聖基
정조 20년
兵批判書鄭好仁進參判尹弼秉參議李尙度參知吳泰賢病右副承旨李海愚進以李寅華爲文城僉使盧福尙爲助羅萬戶護軍李鼎運洪明浩李益運副護軍成在坤李泰協李勉兢權坪成鼎鎮沈基泰申耆尹得孚徐美修副司直金孝真李明淵鄭弼祚鄭㝡成尹序東尹益烈副司果鄭在觀宋文述金商肅崔致翼已上竝單付
정조 20년
以南道參軍望筒傳于李肇源曰宜責來效汰去分揀